Део ревијалних наступа су биле и поп звезде као што су Мадона (2019.), Џастин Тимберлејк (2016.), "-{Aqua}-" (2001.), али и светски познати ди-џеј Афроџек (2021.), виолинисткиња Ванеса Меј (1998.) и извођачи традиционалне музике Мариза (2018.) и Горан Бреговић (2008.). Током Песме Евровизије 2003. године се уживо у програм укључио Елтон Џон поздравивши такмичаре и гледаоце, док је 2013. то Авичи урадио из публике у дворани, као један од аутора химне тог издања фестивала. На евровизијској сцени су наступали и светски признати Хор бечких дечака (1967. и 2015.), Прашки театар светлећих цртежа (1984.), Ватра Анадолије (2004.), Ансамбл Коло (2008.), Циркус де Солеј (2009.), Ансамбл Црвене армије Александров (2009.), као и многи познати оркестри, ансамбли, па и циркуски кловнови и илузионисти. Током финала 2010. године је наступ електропоп дуа "-{Madcon}-" пратио и истовремени флеш моб у неколико десетина европских градова.